בדיקת בתולים

נערות מאסווטיני שבדרום אפריקה משתתפות בטקס אומלנגה בשנת 2006, במסגרתו עליהן לעבור בדיקת בתולים
בדיקת בתולים היא בדיקה המבוצעת בנשים ונערות ומהותה חיפוש אחר קרום בתולים שלם. הבדיקה נעשית במטרה לקבוע האם קיימה האישה או הנערה יחסי מין בעברה. זאת, בהתאם לאמונות דתיות ותרבותיות שונות. ההליך מבוצע תחת ההנחה כי יחסי אישות הם הגורם היחיד המוביל להריסת הקרום.<ref name=":0"></ref><ref name=":1"></ref> הבדיקה נתונה לביקורות רבות בעולם המתמקדות בהשלכותיה על הנשים, בביסוסה המדעי, ובהיבטיה המוסריים.

קיימות מספר דרכים לביצוע הבדיקה, המבוצעות בתרבויות שונות בעולם, חלקן כוללות בדיקה פיזית וחלקן בעלות אופי טקסי. הבדיקה עשויה להיות מבוצעת באופן מבוקר על ידי אנשי רפואה, על ידי מנהיגים רוחניים או על ידי שוטרים, כתלות בתרבות הקהילה.

בדיקת בתולים, על ידי בדיקת הסדין שעליו שכבו הזוג בליל הכלולות, מופיעה כבר בתנ"ך, בהקשר לאדם המוציא שם רע על על אשתו שנשאה והיא איננה בתולה, אביה של האשה, לוקח את ה"שמלה" שהוא הסדין, ומראה לכולם את דם הבתולים שעליו, ובכך נענש הבעל. גם בדורות מאוחרים יותר היה המנהג לבדוק את סדין הכלולות לאחר קיום יחסי המין הראשונים כדי ל'העיד' את הכלה שהיא בתולה, מנהג זה התבטל עם השנים, ונשאר אצל יהודי עיראק וצפון אפריקה.

בדיקות בתולים נוספות מוזכרות בתלמוד, למשל, בדיקת האשה על ידי הושבתה על חבית יין

עם התפשטות החילוניות לאורך השנים קראו ארגונים בעולם להפסיק את בדיקת הבתולים לאור ספקות בהיבטים האתיים שהיא טומנת בחובה.<ref name=":2"></ref>

== סיבות לביצוע הבדיקה ==

קרום הבתולים הוא רקמת עור טבעתית גמישה, דקה וחלקה בפתח הנרתיק המתפתחת סמוך ללידה ובעלת כמה צורות אפשריות מובחנות. תפקידו הוא למנוע כניסה של עצמים זרים לגוף האישה.<ref name=":4"></ref> מעבר לכך, לא מיוחס לקרום הבתולים תפקוד פיזי או ביולוגי נוסף, וההנחה הרווחת היא שמדובר בשריד אבולוציוני שמקורו ברקמת תאים שמילאה את חלל הנרתיק בשלבי ההתפתחות העוברית המוקדמים.<ref name=":0" />

תפיסת קרום בתולים שלם כסממן לבתולים מקורה עוד מימי הביניים באירופה. בתקופתנו, האמונה נפוצה בעיקר בתרבויות מוסלמיות ובחלקים ברחבי הודו הרואות בכך סימן לכבוד. בתרבויות אלה נדרשת הוכחה מצד הכלה טרם חתונתה לכך שמעולם לא קיימה יחסי מין, וההוכחה היא היווכחות בקרום בתולים שלם. לעיתים, הבדיקה היא גופנית ומבוצעת על ידי רופא טרם טקס הנישואין ובסיומה יציג הרופא "תעודת בתולים". לעיתים, תתבצע הבדיקה מיד לאחר טקס הנישואין ובמהלכה יוצג סדין מוכתם בדם כהוכחה להיות הכלה בתולה עד ליום חתונתה.<ref name=":5"></ref><ref name=":0" />

בדיקת בתולים עשויה להתבצע גם כאשר יש חשד לאונס או התעללות מינית בילדים.<ref name=":6"></ref>

== בדיקת שתי אצבעות ==
אחד ההליכים הנפוצים הוא בדיקת שתי אצבעות (באנגלית: "Two Fingers Test " או "Per Vaginal Test"). באזורי מחיה בהם ישנה זמינות של רופאים תבוצע הבדיקה במשרד הרופא תחת השגחתו המקצועית.<ref name=":1" /> במדינות בהן הזמינות הרפואית נמוכה או שאינה קיימת הבדיקה תבוצע לרוב על ידי נשים מבוגרות או מנהיגים רוחניים הנתפסים בעיני הקהילה כדמויות אמינות עליהן ניתן לסמוך שיבצעו את הבדיקה בצורה שתספק תשובה אמינה.<ref name=":2" /> ההליך עצמו, כולל החדרה של שתי אצבעות אל הנרתיק על מנת לבדוק את מידת הרפיון הנרתיקי. מידת רפיון גבוהה משמעותה כי הנבדקת התנסתה בעברה בקיום יחסי מין מלאים.<ref name=":3"></ref><ref name=":2" />

ישנן עוד מספר סוגי בדיקות בעלות אופי טקסי יותר אשר הכוללות בין היתר הצגת סדין מוכתם בדם לאחר ערב הכלולות, עצירת הנשימה מתחת למים לזמן ארוך ככל הניתן והחזקת מתכות רותחות. בדיקות אלה נפוצות פחות בעולם ונעשות בעיקר במסגרת קהילות מסוימות ברחבי הודו.<ref></ref>

== הבדיקה כמקור לאפליה מגדרית כלפי נשים ==

הבדיקה היא מנהג מסורתי דתי ארוך שנים הנהוג במספר מדינות בעולם נכון לינואר 2019.<ref name=":0" /> הסיבה הנפוצה ביותר לביצוע הבדיקה היא בעלת משמעות דתית. מדובר בדרישה מצד הגבר ומשפחתו טרם הנישואין להוכיח שהכלה המיועדת לא קיימה יחסי מין לפני כן ומגיעה אל הנישואין כבתולה. סיבות נוספות לביצוע הבדיקה הן למטרת קביעת זכאויות תעסוקתיות וחברתיות ובדיקה לקורבנות פגיעה מינית על מנת להסיק האם עברו אונס.<ref name=":6" /> הדרישה מבנות לעבור בדיקת בתולים נתפסת במקומות רבים בעולם כפוגענית, משפילה ובעלת השלכות נרחבות על חייהן העתידיים במיוחד כאשר הדרישה מגיעה בשם הממשלה במדינה.<ref name=":3" /> הבדיקה נתפסת כמפלה ומשמרת אי שוויוניות בין גברים לנשים על רקע העובדה שגברים אינם נדרשים לספק מידע והוכחות לגבי עברם המיני, ומנציח את התפיסה שיחסי מין מחוץ למוסד הנישואין מקובלים כאשר מדובר בגברים אך לא כשמדובר בנשים.<ref name=":1" /><ref name=":5" /><ref name=":2" />

לדעת ארגוני זכויות אדם בעולם ובראשם ארגון האומות המאוחדות, הבדיקה, מעבר להיותה הפרה בוטה של זכויותיהן של נשים וילדות עשויה לגרום לקורבנות אונס כאב נוסף הנובע מחזרתיות על אקט הפוגעני ושחזור הטראומה שעברו. כתוצאה מהפגיעה המינית ומבדיקת הבתולים שמגיעה בעקבותיה סובלות הקורבנות מהשלכות פיזיות, חברתיות, ופסיכולוגיות הטומנות בחובן חרדה מוגברת, התקפי פוסט טראומה ואף ניסיונות התאבדות. ישנם תיעודים של מקרים בהם נשים ונערות שנמצאו כלא בתולות לפני נישואיהן נרצחו על רקע חילול כבוד המשפחה.<ref name=":2" /><ref></ref>

== מהימנות הבדיקה ==
חוקרים רבים ספקנים לגבי קיומו של קרום הבתולים כבעל משמעות אנטומית וביולוגית והתפיסה הרווחת בקהילה המדעית היא שמדובר יותר על מיתוסים תרבותיים ודעות קדומות שהתפתחו לאורך השנים.<ref name=":2" /><ref name=":0" />

גרסאות שונות למבנה קרום הבתולים

קרום הבתולים הוא רקמה בעלת מספר צורות שונות ומובחנות ואינו שלם באף שלב במהלך ההתפתחות. הקרום עשוי להיות גמיש או קשיח דק או עבה ואף יש נשים שנולדות בלעדיו. קרום הבתולים יכול להיבקע מסיבות שונות שאינן קשורות לקיום יחסי מין במהלך הליכים שגרתיים כמו בדיקה גינקולוגית או פעילות גופנית מאומצת. לאור עובדות אלה הימצאותו של קרום בתולים "שלם" לא מספקת הוכחה חד משמעית לכך שהייתה או לא הייתה פעילות מינית קודמת.<ref name=":0" /><ref name=":4" /><ref name=":2" />

== ביקורת ==
באוקטובר 2018, הצהירו חברי הוועדה לזכויות האדם באומות המאוחדות, יחד עם ארגון הבריאות העולמי וארגון האו"ם לקידום והעצמת נשים כי בבדיקות הבתולים היבטים אלימים, משפילים וטראומטיים כלפי הנבדקות ועל כן יש להפסיקן.<ref name=":2" /> ממשלות בעולם העבירו חוקים נגד ביצוע הבדיקה וקבעו עונשים בחוק למפרים. עמותות בריאות מקצועיות קוראות להעלאת המודעות בקרב אנשי מקצוע בתחום הבריאות על ההשפעות המזיקות של הבדיקה ועל אי התקפות שלה.<ref name=":0" /><ref name=":2" /><ref></ref>

== ראו גם ==
* בתולים
* קרום בתולים
* חגורת צניעות
* פטריארכיה

== לקריאה נוספת ==
<div class="mw-content-ltr">
* Harvard University, The London Medical and Physical Journal, Volume 51, 08/10/2011
* Clinical Protectors in pediatric And Adolescent Gynecology, Sally E. Perlman, 2003
</div>

== קישורים חיצוניים ==

* [https://www.thehastingscenter.org/whats-wrong-with-virginity-testing/ מה לא בסדר עם בדיקות הבתולים], The hasting center(באנגלית)
* [https://web.archive.org/web/20090307234836/http://observers.france24.com/en/content/20080429-indonesian-masseuses-forced-lock-trousers חזרתה של חגורת הצניעות]
* [https://montreal.ctvnews.ca/virginity-tests-banned-in-quebec-1.1494901 החרמת בדיקות הבתולים ב-Quebec (באנגלית)]
* [https://davidson.weizmann.ac.il/online/askexpert/life_sci/מהו-המניע-האבולוציוני-ליצירת-קרום-הבתולין-שחר המניע האבולוציוני ליצירת קרום בתולין], מכון דוידסון
* 

== הערות שוליים ==

קטגוריה:בתולים
קטגוריה:יחסי מין
קטגוריה:אלימות נגד נשים
קטגוריה:אנטומיה